[{"text_idx": "#000000", "text": "Antau\u0306 unu semajno, la 3an de novembro aperis la dek-unua numero de La Ondo de Esperanto. por la 2018a jaro. G\u0302in malfermas intervjuo kun la konata Esperanto-au\u0306toro Sten Johansson, respondinta la demandojn de la vicredaktoro de La Ondo Pawe\u0142 Fischer-Kotowski. La intervjuon garnas listo de la originalaj verkoj de Sten Johansson en Esperanto, kiu fontas el lia retejo \u201cOriginala Literaturo Esperanta\u201d."}, {"text_idx": "#000001", "text": "Lingvaj Festivaloj estas en la fokuso de la novembra primovada sekcio Eventoj. Ili okazis c\u0302i-oktobre en Slovakio, Francio, C\u0302uvas\u0302io kaj Siberio. En la ceteraj pag\u0302oj de Eventoj oni povas legi pri la festa ceremonio en Aalen, en kiu Ilona Koutny ricevis la Esperanto-Kulturpremion de FAME-fondaj\u0302o, pri la Konferenco pri Aplikoj de Esperanto en Scienco kaj Tekniko en Slovakio, pri la komuna kongreso de esperantistoj de Japanio kaj Koreo, al kiu alig\u0302is pli ol 500 personoj, kaj pri multaj aliaj Esperanto-agadoj, okazintaj kaj okazontaj en pluraj landoj, kompreneble, ankau\u0306 pri la preparado de la venont-jaraj 55aj Baltiaj Esperanto-Tagoj en Litovia urbo Panevej\u0302o \u2013 ja La Ondo de Esperanto jam dum 15 jaroj estas la c\u0302efa informa sponsoro de BET en Litovio."}, {"text_idx": "#000002", "text": "Inter la ses tekstoj en la sekcio Tribuno atentindas la unua parto de la artikolo de Pavla Dvor\u030ca\u0301kova\u0301 pri la Esperanto-Muzeo en Svitavy kaj la artikolo de Lu Wunsch-Rolshoven pri la temo Deklaro pri Esperanto en Eu\u0306ropa Unio."}, {"text_idx": "#000004", "text": "En la novembra kultursekcio Wolfgang Kirschstein rakontas pri la neatribuo de c\u0302i-jara literatura Nobel-premio. Enestas recenzoj kaj prezentoj de literaturaj, gazetaj kaj muzikaj novaj\u0302oj kaj la amuza rakonto La galos\u0302oj de la tatara verkisto Gajaz Ish\u0302akov. La galos\u0302oj estas unu el la multaj tekstoj el la Orienta Almanako, eldonita antau\u0306 pli ol cent jaroj en Moskvo, kiun c\u0302iuj legantoj de La Ondo de Esperanto ricevos en decembro kiel literaturan suplementon."}, {"text_idx": "#000006", "text": "La Ondo de Esperanto, eldonata c\u0302iumonate en Kaliningrado (Ruslando) lau\u0306 la normoj \u201cpdf\u201d kaj \u201cePub\u201d, jam estas abonebla por la 2019a jaro c\u0302e landaj perantoj, UEA-konto, kaj per la internacia pagosistemo PayPal. La abonprezo restas la sama jam la trian sinsekvan jaron: nur 15 eu\u0306roj. Novaj abonantoj ricevos donace la abonon por 2018."}]